বাংলাদেশ জাতীয়তাবাদী দলের সমালোচনা

বাংলাদেশ জাতীয়তাবাদী দলের সমালোচনা  হলো বাংলাদেশ জাতীয়তাবাদী দল (সংক্ষেপে প্রাতিষ্ঠানিকভাবে বিএনপি) নামক বাংলাদেশী রাজনৈতিক দল ও তার সঙ্গে সংশ্লিষ্ট সকল রাজনৈতিক অঙ্গ সংগঠন যার মধ্যে অন্তর্ভূক্ত ছাত্রদল, যুবদল,  স্বেচ্ছাসেবক দল প্রভৃতি এবং বিএনপি ক্ষমতাসীন থাকা বা না থাকা অবস্থায় এমন সব সমালোচিত সব ঘটনা ও কর্মকাণ্ড যেগুলোর সাথে বিএনপি প্রত্যক্ষ বা পরোক্ষভাবে সংশ্লিষ্ট বা জড়িত বলে দাবি করা হয়। এর মধ্যে বেশ কিছু উল্লেখযোগ্য উদাহরণ হলো, সাবেকুন নাহার সনি হত্যাকাণ্ড, জিয়া এতিমখানা দুর্নীতি মামলা, লাল চাঁদ ওরফে সোহাগ হত্যাকাণ্ড, মঈন হোসেন রাজু হত্যাকাণ্ড, চট্টগ্রামে ১০ ট্রাক অস্ত্র আটক মামলা, হাওয়া ভবন, শামসুন্নাহার হলে পুলিশী অভিযান, ২০০৪ ঢাকা গ্রেনেড হামলা, ২০০৫ সালের সিরিজ বোমা হামলা, ইনডেমনিটি অধ্যাদেশ ১৯৭৫ ইত্যাদি।

রাজনৈতিক বিতর্ক

১৫ আগস্ট ১৯৭৫ সালে, শেখ মুজিবুর রহমানের হত্যাকাণ্ডের  বিচার বন্ধ করতে যে 'ইনডেমনিটি অধ্যাদেশ' জারি করা হয়েছিল, ১৯৭৯ সালে বিএনপির শাসনামলে সংবিধানের পঞ্চম সংশোধনীর মাধ্যমে তাকে বৈধতা দেওয়া হয়। একে বিচারহীনতার সংস্কৃতি তৈরির মূল কারণ হিসেবে চিহ্নিত করা হয়।   ২০১০ সালে বাংলাদেশ সুপ্রীম কোর্ট এই সংশোধনীকে অবৈধ ঘোষণা করে।
দুর্নীতি ও স্বজনপ্রীতির অভিযোগ

বাংলাদেশ জাতীয়তাবাদী দল (বিএনপি) যখন ক্ষমতায় ছিল, বিশেষ করে ১৯৯১ থেকে ১৯৯৬ এবং ২০০১ থেকে ২০০৬ সালে খালেদা জিয়ার নেতৃত্বে, তখন বিভিন্ন ধরনের দুর্নীতির অভিযোগ উঠে আসে। এর মধ্যে দাতব্য ট্রাস্ট এবং সরকারি চুক্তির মাধ্যমে অর্থ আত্মসাতের অভিযোগ ছিল, যার অনেকগুলো পরবর্তীতে প্রমাণিত হয়। ২০১১ সালের আগস্টে দুর্নীতি দমন কমিশন কর্তৃক দায়েরকৃত জিয়া চ্যারিটেবল ট্রাস্ট মামলায় খালেদা জিয়া এবং তার সহযোগীদের বিরুদ্ধে এতিম ও দরিদ্রদের জন্য বরাদ্দকৃত একটি ট্রাস্ট ফান্ড থেকে প্রায় ২.১৪ কোটি টাকা (তৎকালীন প্রায় ২,৫০,০০০ মার্কিন ডলার) ব্যক্তিগত সম্পদে রূপান্তর করার অভিযোগ আনা হয়, যার মধ্যে দলীয় কার্যক্রমের জন্য জমি কেনা অন্তর্ভুক্ত ছিল। ২০১৮ সালে তিনি এই মামলায় দোষী সাব্যস্ত হন এবং পাঁচ বছরের কারাদণ্ডে দণ্ডিত হন, তবে ২০২৪ সালে হাইকোর্ট তাকে খালাস প্রদান করে। একইভাবে, জিয়া অরফানেজ ট্রাস্ট থেকে ৩.১৫ কোটি টাকা অননুমোদিত ব্যয়ে আত্মসাতের অভিযোগে ২০০৮ সালে দায়ের করা একটি মামলায় খালেদা জিয়াকে ২০১৬ সালে ১০ বছরের কারাদণ্ড দেওয়া হয়েছিল, যা ২০২৫ সালের জানুয়ারিতে সুপ্রিম কোর্ট বাতিল করে দেয়। এর ফলে তিনি বাকি দুর্নীতির অভিযোগ থেকেও অব্যাহতি পান, যা তার নির্বাচনে অংশগ্রহণের পথ সুগম করে। বিএনপি নেতারা শুরু থেকেই এই আইনি প্রক্রিয়াগুলোকে প্রতিদ্বন্দ্বী আওয়ামী লীগ সরকার কর্তৃক পরিচালিত রাজনৈতিক উদ্দেশ্যপ্রণোদিত বিচার হিসেবে বর্ণনা করে আসছেন। ২০০১-২০০৬ মেয়াদে অবকাঠামো এবং কেনাকাটা চুক্তিতে দুর্নীতির অতিরিক্ত অভিযোগ আনা হয়েছিল। উদাহরণস্বরূপ, মিত্রদের সুবিধা দিতে গ্যাস অবকাঠামো চুক্তির দরপত্র জালিয়াতির মাধ্যমে রাষ্ট্রের ১.৪৫ বিলিয়ন (১৪৫ কোটি) টাকার ক্ষতি করার অভিযোগে ২০০৭ সালের সেপ্টেম্বরের খালেদা জিয়া ও আরও ১৪ জনের বিরুদ্ধে গ্যাটকো মামলা দায়ের করা হয়। যদিও এই তদন্তগুলো ২০০৭ সালে সামরিক সমর্থিত তত্ত্বাবধায়ক সরকারের সময় শুরু হয়েছিল, তবে প্রমাণের দুর্বলতার দাবির মুখে এগুলো মিশ্র বিচারিক ফলাফল বয়ে আনে। বিএনপি শাসনামলে বাংলাদেশের নিম্ন অবস্থান ট্রান্সপারেন্সি ইন্টারন্যাশনালের দুর্নীতি ধারণা সূচকে প্রতিফলিত হয়েছিল। ২০০১ সালে স্কোর ছিল ১০০-র মধ্যে ১৫, যা ২০০৬ সালের মধ্যে কিছুটা উন্নতি করে ২৬-এ দাঁড়ায়। যদিও এটি কাঠামোগত দুর্নীতিকে সকল দলের দ্বারা 'এলিট ক্যাপচার' হিসেবে দায়ী করে, তবে বিএনপি-সম্পর্কিত নির্দিষ্ট কেলেঙ্কারিগুলো রাষ্ট্রীয় সম্পদ বণ্টনে স্বজনপ্রীতির ধারণাকে আরও বদ্ধমূল করেছিল। অভিযোগ রয়েছে যে বিএনপি শাসনামলে সরকারি গুরুত্বপূর্ণ পদগুলোতে পরিবারের সদস্য এবং সহযোগীদের নিয়োগের মাধ্যমে দলীয় আনুগত্য সুসংহত করার জন্য পৃষ্ঠপোষক নেটওয়ার্ক গড়ে তোলা হয়েছিল।
মঈন হোসেন রাজু হত্যাকাণ্ড

১৩ মার্চ ১৯৯২ সালে, ঢাকা বিশ্ববিদ্যালয়ের ক্যাম্পাসে সন্ত্রাসবিরোধী মিছিলে তৎকালীন ক্ষমতাসীন দলের ছাত্রসংগঠন ছাত্রদল ও তৎকালীন বিরোধী দলের ছাত্রসংগঠন ছাত্রলীগের মধ্যেকার গোলাগুলিতে  ছাত্র ইউনিয়নের নেতা মঈন হোসেন রাজু নিহত হন। ঘটনার পর প্রত্যক্ষদর্শীদের বরাতে তৎকালীন ছাত্র ইউনিয়ন নেতা রুহিন হোসেন প্রিন্স বাদী হয়ে শাহবাগ থানায় মামলা করেন, যেখানে তৎকালীন ক্ষমতাসীন দল বিএনপির ছাত্রসংগঠন ছাত্রদলের শীর্ষ পর্যায়ের কয়েকজন নেতাকে আসামি করা হয়।

 সাবেকুন নাহার সনি হত্যাকাণ্ড 

৮ জুন ২০০২ সালে, বাংলাদেশ প্রকৌশল বিশ্ববিদ্যালয়ের (বুয়েট) রাসায়নিক প্রকৌশল বিভাগের দ্বিতীয় বর্ষের ছাত্রী সাবেকুন নাহার সনি তৎকালীন ক্ষমতাসীন দলের ছাত্রসংগঠন ছাত্রদলের দুই উপদলের অভ্যন্তরীণ সংঘর্ষের সময় নিহত হন। বিশ্ববিদ্যালয়ে টেন্ডারবাজিকে কেন্দ্র করে ছাত্রদলের মুকি ও টগর গ্রুপের মধ্যে চলা বন্দুকযুদ্ধের সময় সনি ক্রসফায়ারে পড়ে প্রাণ হারান।  এই হত্যাকাণ্ডটি তৎকালীন সময়ে ব্যাপক জনরোষের সৃষ্টি করে এবং ছাত্র রাজনীতিতে দলীয় অস্ত্রধারী ক্যাডারদের আধিপত্য ও রাজনৈতিক পৃষ্ঠপোষকতার একটি কালো অধ্যায় হিসেবে সমালোচিত হয়। অভিযোগ ছিল যে, ক্ষমতাসীন দলের ছাত্রসংগঠন হওয়ায় প্রধান আসামিদের শুরুতে আড়াল করার চেষ্টা করা হয়েছিল, তবে শিক্ষার্থীদের তীব্র আন্দোলনের মুখে সরকার ব্যবস্থা নিতে বাধ্য হয়। ২০০৩ সালে নিম্ন আদালত এই মামলায় তিনজনকে মৃত্যুদণ্ড দিলেও পরবর্তীতে উচ্চ আদালতে তা পরিবর্তন করে যাবজ্জীবন করা হয়, যদিও দণ্ডপ্রাপ্ত প্রধান আসামিরা দীর্ঘদিন পলাতক থাকায় বিচার প্রক্রিয়া পূর্ণাঙ্গ সফলতা পায়নি বলে সমালোচনা রয়েছে।

লাল চাঁদ সোহাগ হত্যাকাণ্ড

৯ জুলাই ২০২৫ সালে, ঢাকার মিটফোর্ড হাসপাতালে ভাঙ্গারি ব্যবসায়ী লাল চাঁদ ওরফে সোহাগকে নৃশংসভাবে হত্যা করা হয়। সামাজিক যোগাযোগমাধ্যমে ছড়িয়ে পড়া ভিডিওতে দেখা যায়, আক্রমণকারীরা তাকে বিবস্ত্র করে কুপিয়ে ও পাথর ছুঁড়ে হত্যা করে এবং তার মৃতদেহ পদদলিত করে। অভিযুক্তরা বিএনপির অঙ্গসংগঠন যুবদল, স্বেচ্ছাসেবক দল ও ছাত্রদলের সাথে যুক্ত ছিল। এই ঘটনায় ব্যাপক জনরোষ সৃষ্টি হলে পুলিশ ৭ জনকে গ্রেপ্তার করে এবং পরবর্তীতে সমালোচনার মুখে বিএনপি তাদের ৫ জন সদস্যকে বহিষ্কার করে।

আরও দেখুন
বেগমদের যুদ্ধ
ফ্যাসিবাদ
একাধিপত্য
রাজনৈতিক বয়ান
গণতন্ত্রের সমালোচনা
বাংলাদেশ আওয়ামী লীগের সমালোচনা
বাংলাদেশে মানবাধিকার
ভারতীয় বিরোধী মনোভাব
ইসরায়েলের সমালোচনা
পশ্চিমা বিরোধী মনোভাব
বাংলাদেশ: রক্তের ঋণ
১৯৭১: ভেতরে বাইরে
শোয়েব চৌধুরী

তথ্যসূত্র

বিষয়শ্রেণী:বাংলাদেশ জাতীয়তাবাদী দল
বিষয়শ্রেণী:বাংলাদেশে রাজনৈতিক বিতর্ক
বিষয়শ্রেণী:বাংলাদেশ জাতীয়তাবাদী দলের কেলেঙ্কারি